Ego Girardus Dei gratia humilis abbas Corbigniacensis totusque ejusdem loci conventus universis presentes litteras inspecturis salutem in Domino. Noverit universitas vestra quod nos ecclesie nostre commodum attendentes, videlicet minus utiles redditus utilioribus commutando, quictavimus imperpetuum Corbigniacensibus burgensibus quosdam redditus, scilicet manum mortuam, sive caducum, et placitum generale et barlandum, salvis aliis omnibus consuetudinibus quas habet Corbigniacensis ecclesia adversus burgenses, et burgenses adversus ecclesiam ad invicem observandis. Pro hujusmodi autem quictatione habemus a predictis burgensibus quingentas libras Pruviniensis monete, et insuper predicti burgenses tenentur solvere annuatim quilibet Corbigniacensi ecclesie decem solidos vel infra monete tunc currentis, quos antea non debuerant, sicuti burgenses Viziliacenses tenentur solvere Viziliacensi ecclesie quindecim solidos vel infra, talem redditum quictatis redditibus compensantes. Concordavimus etiam de aqua que libera est ad opus burgensium, excepta omni piscatura. Quod si forte puer duodecim annorum et infra deprehensus fuerit a porte Castelli et supra piscans cum hamo, cum nec sic nec aliter piscari liceat sibi, ipse puer tenebitur decem et octo denarios abbati vel ipsius mandato solvere pro emenda, nisi ante deprehensionem pater vel mater vel tutor ipsius pueri abbati vel ejus mandato restituerint pisces captos. Precipimus insuper Corbigniacensi preposito et ejus heredibus quod si forte, quod absit, vellemus a dictis conventionibus sive quictationibus resilire, ipsi tueri et juvare in hoc possint burgenses et debeant, fidelitate qua tenentur nobis et ecclesie non obstante. Quod ne imposterum maculari valeat oblivionis rubigine et contra malignorum insidias perpetuo possit robore stabiliri, sigilla nostra presenti cartule duximus apponenda. Actum anno Incarnationis Dominice Mº CCº XXVIIIº, regnante Ludovico, Guidone Eduensi antistite.